Et kuwaitisk utkast til uttalelse, der det het at Sikkerhetsrådet uttrykte dyp bekymring over situasjonen og sorg over tapet av uskyldige palestinske liv, ble ifølge FN-diplomater blokkert av USA fredag kveld.

Utkastet understreket også retten til å protestere på en fredfull måte og oppfordret til respekt for menneskerettighetene og internasjonal humanitær lov.

– Dødbringende makt må kun anvendes som en siste utvei, sa FNs sjef for politiske saker, Tayé-Brook Zerihoun, under møtet i Sikkerhetsrådet.

Da utkastet ble presentert under hastemøtet i New York fredag kveld, nektet USA å støtte det, sier en diplomat i Sikkerhetsrådet til AFP.

To palestinske jenter vifter med det palestinske flagget lørdag nær grensen til Israel. Foto: AHMAD GHARABLI / AFP

Flere drept

Bakgrunnen for møtet er fredagens demonstrasjoner på Gazastripen og påfølgende sammenstøt mellom palestinere og israelske styrker.

16 palestinere ble drept og over 1.400 ble såret.

758 av de sårede skal ha blitt truffet av skarpe skudd da israelske soldater skjøt over grensen og inn på Gazastripen fredag. Mange av de sårede er kvinner og barn.

Videoer skal vise hvordan ubevæpnede palestinere som befant seg flere hundre meter unna grensen, ble skutt i ryggen mens de løp bort.

Krever uavhengig gransking

FNs generalsekretær António Guterres og EUs utenrikssjef Federica Mogherini har krevd uavhengig gransking.

Utenriksminister Ine Eriksen Søreide (H) tar også skarp avstand fra Israels drap på ubevæpnede palestinere.

– Det er uakseptabelt å skyte med skarpt mot dem som demonstrerer mot okkupasjon og å bringe sivile i fare i konfliktsituasjoner, sa Søreide i en kommentar til Dagsavisen lørdag.

Fredagens Hamas-støttede massedemonstrasjon var den første av flere varslede markeringer fram mot 15. mai, som er 70-årsdagen for staten Israel.

Med palestinske og tyrkiske flagg møtte demonstranter opp utenfor Israels konsulat i Istanbul lørdag for å protestere mot okkupasjonen av Gazastripen og Israels reaksjon på demonstrasjonen fredag. Foto: Akin Celiktas / AP

Slettet Twitter-melding

Israels regjeringshær hevdet først i en Twitter-melding at deres skarpskytterne skjøt kontrollert og traff dem som skulle treffes, men slettet senere denne meldingen.

– Ingenting skjedde ukontrollert, alt var nøyaktig og gjennomtenkt, og vi vet hvor hver eneste kule traff, het det i Twitter-meldingen, som den israelske menneskerettighetsorganisasjonen B'Tselem har offentliggjort en kopi av.

– Godt jobbet av våre soldater, fastholdt Israels statsminister Benjamin Netanyahu lørdag kveld.

Laster Twitter-innhold Kunne ikke laste innhold, men du kan gå til twittermeldingen.

Trump arbeider med plan

Gazastripen, som er på størrelse med Hamar kommune, er hjem for over 2 millioner palestinere. Israel okkuperte Gazastripen fra 1967 til 2005 og kontrollerer fortsatt luftrommet og kysten utenfor, samt grensen, med unntak av Rafah-overgangen mot Egypt.

Det har vært omfattende demonstrasjoner på Vestbredden og Gazastripen etter at president Donald Trump før jul gjorde det klart at USA som første land ville anerkjenne Jerusalem som israels hovedstad og åpne ambassade der.

Israels 70-årsdag

Det hvite hus har opplyst at Trump arbeider med å meisle ut en fredsplan og at den kan komme til å overraske skeptikerne.

Den amerikanske ambassaden skal åpne på 70-årsdagen for etableringen av staten Israel 15. mai, og palestinerne i de okkuperte og beleirede områdene har varslet nye demonstrasjoner fram mot denne dagen.

FNs sikkerhetsråd har slått fast at Israels okkupasjon av Øst-Jerusalem er ulovlig, og ingen andre land har derfor ambassade i byen.